Author: administrator
Last saved by: hp
Company: Abyss

Predkladacia správa

k materiálu Návrhy systémových krokov na spomalenie rastu nákladov na lieky

Podnet na vypracovanie
Materiál „Návrhy systémových krokov na spomalenie rastu nákladov na lieky“ sa na rokovanie vlády Slovenskej republiky predkladá na základe úlohy B.42 uznesenia vlády Slovenskej republiky č. 805 zo dňa 17. novembra 2010 k návrhu opatrení na zvýšenie efektívnosti fungovania verejného sektora a zlepšenia stavu verejných financií. 
          
Vyjadrenie účelu a odôvodnenie potreby materiálu
Vypracovanie návrhov systémových krokov na spomalenie rastu nákladov na lieky vychádza z potreby spomalenia rastu priamych výdavkov na lieky, ktoré v prípade liekov používaných v rámci ambulantnej zdravotnej starostlivosti dlhodobo predstavujú viac ako 30 % z celkových verejných zdrojov vynakladaných na zdravotníctvo.
                    
Obsah materiálu
Vypracovaný materiál obsahuje návrhy na sprísnenie kritérií aktuálne využívaných nástrojov liekovej politiky: referencovanie cien liekov, regulácia maximálnej ceny výrobcu, preskripčné a indikačné obmedzenia, súhlas revízneho lekára s úhradou, farmakoekonomické hodnotenie liekov, spoluúčasť poistenca, výška úhrady zdravotnou poisťovňou, rýchlejší vstup generických liekov na trh, dostupnosť generických liekov na trhu, generická preskripcia, degresívna marža, revízna činnosť zdravotných poisťovní. Súčasne boli vypracované návrhy na potencionálne nové nástroje liekovej politiky ako je  dočasná kategorizácia a podmienená kategorizácia liekov. 
          
Dosahy materiálu
Predkladaný materiál nemá dosah na štátny rozpočet. Nemá priamy dosah na rozpočty obcí a vyšších územných celkov, nemá priamy environmentálny  ani vplyv na zamestnanosť a na informatizáciu spoločnosti.
           Návrhy systémových krokov na spomalenie rastu nákladov na lieky sú v súlade s Ústavou Slovenskej republiky, so zákonmi, ako aj s medzinárodnými zmluvami a inými dokumentmi, ktorými je Slovenská republika viazaná.

Dôvod nesprístupňovania návrhu opatrenia
Nie je dôvod nesprístupňovania návrhu opatrenia.

Základným cieľom predkladaných návrhov systémových krokov na spomalenie rastu nákladov na lieky je identifikovať možnosti pozitívnych zmien v aktuálne aplikovanej liekovej politike. Uvádzané návrhy systémových krokov sú krátkodobého charakteru s predpokladanou účinnosťou v rokoch 2010 - 2011. Všetky opatrenia sú realizovateľné s nadobudnutím účinnosti príslušných legislatívnych úprav v rokoch 2010 - 2014.